Kommissionens beslutning

af 17. januar 2001

vedrørende artikel 21 i udkast til regional lov (Sicilien) nr. 368.2.XII "Gennemførelsesbestemmelser for fiskeri og aktiviteter på havet - Regler vedrørende de indre farvande"

(meddelt under nummer K(2001) 163)

(Kun den italienske udgave er autentisk)

(EØS-relevant tekst)

(2001/170/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til oprettelse af Det Europæiske Fællesskab, særlig artikel 88, stk. 2, første afsnit,

efter at have opfordret interesserede parter til at fremsætte deres bemærkninger i overensstemmelse med denne artikel, og

ud fra følgende betragtninger:

Sagsforløb

(1) Ved skrivelse af 10. april 1997, indgået til Kommissionen den 17. april 1997, anmeldte de italienske myndigheder ovennævnte lovudkast (sag N 250/97). Ved skrivelse af 20. juni 1997, indgået til Kommissionen den 30. juni 1997, fremsendte disse myndigheder de supplerende oplysninger, de var blevet anmodet om.

(2) Den 30. juli 1997 besluttede Kommissionen at indlede proceduren efter EF-traktatens artikel 93, stk. 2, vedrørende artikel 21: "Støtte til fremme af beskæftigelsen" i udkast til regional lov (Sicilien) nr. 368.2.XII "Gennemførelsesbestemmelser for fiskeri og aktiviteter på havet - Regler vedrørende de indre farvande" (brev til de italienske myndigheder SG(97) D/7090 af 18. august 1997).

(3) Den 13. januar 1998 fremlagde de italienske myndigheder de oplysninger, Kommissionen havde anmodet om. L'Associazione Armatori della Pesca fremsendte oplysninger den 6. september 1997. Kommissionen har ikke modtaget bemærkninger fra andre medlemsstater eller fra andre interesserede parter. Endvidere anmodede Kommissionen den italienske regering om oplysninger den 1. februar, den 17. april og den 1. august 2000, og den modtog svar den 29. maj og den 2. oktober 2000.

Beskrivelse af støtten

(4) Artikel 21 i udkastet til regional lov indeholder følgende bestemmelser:

"1. De arbejdstagere, der er beskæftiget i fiskerivirksomheder berørt af begrænsningerne i lovens artikel 13, og som har været mindst 181 dage på havet om bord på fartøjer, der er registreret i Siciliens maritime departementer, modtager hvert år en fast støtte på 4800000 ITL. Beløbet kan justeres.

2. Sygdom samt fravær på grund af force majeure i op til 20 dage regnes også for dage på havet. Årsagerne til force majeure er præciseret i lovens gennemførelsesbestemmelser.

3. Bestemmelserne i stk. 1 gælder også havfiskere og redere, der enkeltvis eller i fællesskab ejer mindst 13 anparter, eller 12 anparter i tilfælde af ejerfællesskab med ægtefællen, af fiskerfartøjer på under 30 bruttoregisterton (BRT) og driver småfiskeri som defineret i artikel 16, og som i mindst ét år har været registreret i maritime departementer i regionen Sicilien."

(5) Formålet med denne bestemmelse er at bevare beskæftigelsen i fiskerisektoren. Den faste støtte ydes til arbejdstagere, der er beskæftiget i fiskerivirksomheder berørt af begrænsningerne i lovens artikel 13 (afpasning af fiskeriet efter ressourcerne gennem begrænsninger vedrørende fiskeriperioder, fangstredskaber, fiskearter, fangstområder samt antallet af og karakteristikaene for fiskerfartøjer), og som har været mindst 181 dage på havet om bord på fartøjer, der er registreret i Siciliens maritime departementer.

(6) Den faste støtte ydes også til havfiskere og redere, der enkeltvis eller i fællesskab ejer fiskerfartøjer på under 30 bruttoregisterton (BRT) og driver småfiskeri (fiskeri fra fartøjer på under 30 bruttoregisterton, der ikke benytter hverken trawl eller vod), og som i mindst ét år har været registeret i maritime departementer i regionen Sicilien (artikel 21, stk. 3, i udkastet til regional lov nr. 368.2.XII).

Vurdering af foranstaltningen

(7) Kommissionen har i sin åbningsskrivelse anmodet de italienske myndigheder om at fjerne støtten i artikel 21, stk. 3, som skal ydes til havfiskere og redere, der enkeltvis eller i fællesskab ejer fiskerfartøjer.

(8) Efter Kommissionens opfattelse er denne støtte, der ydes til havfiskere og redere enkeltvis eller i fællesskab, driftsstøtte, som strider mod de generelle konkurrenceregler, idet støttten tager sigte på at fritage virksomheden for omkostninger, den normalt skulle have afholdt som led i sin løbende drift eller normale aktiviteter.

(9) Under et møde med Kommissionens tjenestegrene, der fandt sted den 24. november 1999, og i sine breve af 29. maj og 2. oktober 2000 har den italienske regering informeret Kommissionen om, at udkastet til regional lov ikke er blevet vedtaget af Siciliens regionalforsamling, og at et nyt lovudkast vil blive fremlagt.

(10) Der er derfor ikke længere grund til at fortsætte den af Kommissionen indledte procedure vedrørende den nævnte støtteordning, idet udkastet til regional lov ikke vil blive vedtaget, og anmeldelsen er truffet tilbage.

(11) Derfor afsluttes denne procedure i henhold til artikel 8, stk. 2, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (nu artikel 88)(1), da grundlaget for anmeldelsen er faldet bort.

Konklusion

(12) I betragtning af det foregående mener Kommissionen, at undersøgelsesproceduren kan afsluttes -

VEDTAGET FØLGENDE BESLUTNING:

Artikel 1

Undersøgelsesproceduren vedrørende artikel 21, stk. 3, i udkastet til regional lov (Sicilien) nr. 368.2.XII "Gennemførelsesbestemmelser for fiskeri og aktiviteter på havet - Regler vedrørende de indre farvande" er afsluttet.

Artikel 2

Denne beslutning er rettet til Republikken Italien.

Udfærdiget i Bruxelles, den 17. januar 2001.

På Kommissionens vegne

Franz Fischler

Medlem af Kommissionen

(1) EFT L 83 af 27.3.1999, s. 1.